Stromová 1,  813 30 Bratislava 1

OCHRANA OSOBNÝCH ÚDAJOV / SPRACÚVANIE OSOBNÝCH ÚDAJOV SPOLOČNÝMI PREVÁDZKOVATEĽMI

A.	DOHODA MEDZI SPOLOČNÝMI PREVÁDZKOVATEĽMI  

V súlade s Nariadením Európskeho parlamentu a rady (EÚ) č. 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje Smernica 95/46/ES (všeobecné nariadenie o ochrane údajov) (ďalej len „GDPR“) Ministerstvo školstva, vedy, výskumu a športu Slovenskej republiky (ďalej aj len „MŠVVaŠ“ alebo „ministerstvo“) poskytuje dotknutým osobám základné časti Dohody medzi spoločnými prevádzkovateľmi Centrum vedecko-technických informácií Slovenskej republiky a MŠVVaŠ č. 0824/2019 (ďalej len „Dohoda“).

1.	Na účely Dohody:

„prevádzkovateľom 1“ je Centrum vedecko-technických informácií Slovenskej republiky, 
so sídlom: Lamačská cesta 7315/8A, 811 04 Bratislava,
„prevádzkovateľom 2“ je  Ministerstvo školstva, vedy, výskumu a športu Slovenskej republiky,
so sídlom: Stromová 1, 813 30 Bratislava.

2.	Vo vzťahu k spracúvaniu osobných údajov na spoločne určené účely spracúvania osobných údajov sa spoloční prevádzkovatelia dohodli nasledovne:

a)	Prevádzkovateľ 1 zodpovedá za riadny výkon informačných povinností podľa čl. 13 a/alebo 14 GDPR a za informovanie dotknutých osôb o základných častiach Dohody, s výnimkami uvedenými ďalej v písm. b) a c) tohto odseku Dohody. 

b)	Každý prevádzkovateľ, ktorý na určený spoločný účel získava osobné údaje od dotknutej osoby, je povinný pri získavaní osobných údajov poskytnúť dotknutej osobe informácie podľa čl. 13 GDPR, ktoré sa týkajú spracúvania jej osobných údajov.  

c)	Každý prevádzkovateľ, ktorý na určený spoločný účel získava osobné údaje dotknutej osoby z iného zdroja (teda nezískava ich od dotknutej osoby), je povinný poskytnúť dotknutej osobe informácie o spracúvaní jej osobných údajov v súlade a v rozsahu podľa čl. 14 GDPR.  

d)	Bez ohľadu na vyššie uvedené, každý prevádzkovateľ je povinný zverejniť na svojom webovom sídle informácie pre dotknuté osoby podľa čl. 13 a/alebo 14 GDPR ako aj základné časti Dohody.

e)	Spoloční prevádzkovatelia si vzájomne odsúhlasili obsah informácií poskytovaných dotknutým osobám vo vzťahu k spoločným účelom spracúvania osobných údajov, a to informácií týkajúcich sa účelu spracúvania, príjemcov, doby uchovávania a právneho základu (príloha č. 1 k tejto Dohode). 

f)	Spoloční prevádzkovatelia sa dohodli, že kontaktným miestom pre dotknuté osoby na uplatnenie ich práv je: prevádzkovateľ 1. Dotknuté osoby môžu prevádzkovateľa 1 kontaktovať prostredníctvom kontaktného e-mailu uvedeného v informáciách pre dotknuté osoby alebo e-mailom na zodpovednú osobu prevádzkovateľa 1 alebo písomne doručením na adresu sídla prevádzkovateľa 1.
Spoloční prevádzkovatelia sa zaväzujú o kontaktnom mieste informovať dotknuté osoby (vrátane informovania na svojom webovom sídle).
Bez ohľadu na vyššie uvedené, môže dotknutá osoba v súlade s čl. 26 ods. 3 GDPR uplatniť svoje práva podľa GDPR u každého prevádzkovateľa a voči každému prevádzkovateľovi.

g)	Žiadosť dotknutej osoby o výkon jej práv podľa GDPR vybaví ten prevádzkovateľ, ktorému bola žiadosť doručená. Prevádzkovateľ, ktorému bola žiadosť doručená, žiadosť zaeviduje a bezodkladne o tejto skutočnosti upovedomí druhého prevádzkovateľa s uvedením obsahu žiadosti. Na základe žiadosti si spoloční prevádzkovatelia podľa potreby poskytnú vzájomnú súčinnosť v súvislosti s plnením povinnosti reagovať na žiadosti o výkon práv dotknutých osôb, a to tak, aby bola žiadosť dotknutej osoby príslušným prevádzkovateľom riadne a včas vybavená. 

h)	Spoloční prevádzkovatelia sa zaväzujú uchovávať osobné údaje na dané spoločné účely len po určenú dobu uchovávania, ktorá je uvedená v prílohe č. 1 k Dohode.

i)	Podpísaný originál súhlasu na spracúvanie osobných údajov založenom na súhlase dotknutej osoby, je príslušný prevádzkovateľ, ktorý súhlas získal, povinný uchovávať minimálne po dobu, na ktorú bol udelený, ak právne predpisy nevyžadujú dlhšie uchovávanie tejto písomnosti. 
Prevádzkovateľ je povinný uchovávať vždy len originál aktuálneho súhlasu; predchádzajúce súhlasy poskytnuté tou istou dotknutou osobou môže zlikvidovať, ak právne predpisy nestanovujú inak. 
Prevádzkovateľ je povinný uchovávať originál súhlasu spôsobom, ktorý minimalizuje riziko jeho straty, zmeny alebo zničenia. 
Prevádzkovateľ berie na vedomie, že súhlas nesmie nijakým spôsobom vynucovať a ani podmieňovať hrozbou odmietnutia predzmluvného alebo zmluvného plnenia alebo povinnosti ustanovenej mu právnymi predpismi.

j)	Každý prevádzkovateľ zodpovedá za bezpečné uchovávanie originálov dokumentov, ktorými disponuje a ktoré obsahujú osobné údaje spracúvané na tento účel, ako aj za ochranu osobných údajov, ktoré sa nachádzajú v jeho informačných systémoch. Na požiadanie si spoloční prevádzkovatelia vzájomne poskytnú originál alebo fotokópiu dokumentov obsahujúcich osobné údaje.

k)	Spoloční prevádzkovatelia nebudú na spoločný účel uskutočňovať prenos osobných údajov tretej krajine alebo medzinárodnej organizácii ani nebudú osobné údaje používať na automatizované individuálne rozhodovanie vrátane profilovania.

B.	INFORMÁCIE PRE DOTKNUTÉ OSOBY  

V súlade s GDPR ministerstvo informuje dotknuté osoby o spracúvaní ich osobných údajov v súvislosti s plnením Dohody. 

1.	Totožnosť a kontaktné údaje prevádzkovateľa

Ministerstvo školstva, vedy, výskumu a športu Slovenskej republiky 
IČO: 00 164 381
sídlo: Stromová ul. č. 1, 813 30 Bratislava
webové sídlo: www.minedu.sk

2.	Kontaktné údaje zodpovednej osoby prevádzkovateľa

Zodpovednú osobu ministerstva možno kontaktovať s otázkami týkajúcimi sa spracúvania  osobných údajov dotknutých osôb a vo veci uplatňovania ich práv uvedených nižšie na e-mailovej adrese zodpovednaosoba@minedu.sk alebo telefonicky na č.: +421 2 59 374 247.
3.	Účely spracúvania osobných údajov dotknutých osôb
a)	poskytovanie poradenstva a konzultačnej činnosti pri projektových zámeroch v rámci programu Horizont 2020 a programu Horizont Európa;

Uvedený účel zahŕňa spracúvanie v rámci činností vykonávaných Národnými kontaktnými bodmi Horizontu 2020 a Horizontu Európa ako aj Styčnou kanceláriou SR pre výskum a vývoj v Bruseli. 

b)	zasielanie newslettrov a e-mailových správ o novinkách, produktoch, službách, podujatiach, súťažiach a iných akciách súvisiacich s programom Horizont 2020 a Horizont Európa. 

4.	Právne základy spracúvania osobných údajov

a)	k účelu spracúvania: poskytovanie poradenstva a konzultačnej činnosti pri projektových zámeroch v rámci programu Horizont 2020 a programu Horizont Európa: plnenie úlohy realizovanej vo verejnom záujme, 

b)	k účelu spracúvania: zasielanie newslettrov a e-mailových správ o novinkách, produktoch, službách, podujatiach, súťažiach a iných akciách súvisiacich s programom Horizont 2020 a Horizont Európa: súhlas dotknutej osoby so spracovaním osobných údajov. 

5.	Kategórie spracúvaných osobných údajov

Spracúvajú sa bežné osobné údaje – identifikačné a kontaktné (meno a priezvisko, e-mailový a telefonický kontakt, väzba na inštitúciu/ zamestnávateľa).
6.	Kategórie dotknutých osôb

a)	k účelu spracúvania: poskytovanie poradenstva a konzultačnej činnosti pri projektových zámeroch v rámci programu Horizont 2020 a programu Horizont Európa:

Dotknutými osobami sú fyzické osoby – podnikatelia, ktorí pripravujú resp. predkladajú projekty v rámci uvedených programov, zamestnanci spoločných prevádzkovateľov, fyzické osoby oprávnené konať v mene právnických osôb pripravujúcich/predkladajúcich projekty v rámci programov, fyzické osoby zastupujúce podnikateľov pripravujúcich resp. predkladajúcich projekty v rámci programov, účastníci, organizátori a lektori konferencií, seminárov a ďalších podujatí programu Horizont 2020 a Horizont Európa.

b)	k účelu spracúvania: zasielanie newslettrov a e-mailových správ o novinkách, produktoch, službách, podujatiach, súťažiach a iných akciách súvisiacich s programom Horizont 2020 a Horizont Európa: 
Dotknutými osobami sú fyzické osoby, ktoré udelili svoj súhlas so spracúvaním na uvedený účel.

7.	Získavanie osobných údajov dotknutých osôb
Výsledkom spracúvania osobných údajov spoločnými prevádzkovateľmi je databáza kontaktov. Osobné údaje spracúvané v databáze kontaktov sa získavajú priamo od dotknutých osôb alebo z internetu (ide o zverejnené osobné údaje). 

8.	Kategórie príjemcov osobných údajov
a)	k účelu spracúvania: poskytovanie poradenstva a konzultačnej činnosti pri projektových zámeroch v rámci programu Horizont 2020 a programu Horizont Európa: osobné údaje sa nezverejňujú ani neposkytujú iným subjektom,

b)	k účelu spracúvania: zasielanie newslettrov a e-mailových správ o novinkách, produktoch, službách, podujatiach, súťažiach a iných akciách súvisiacich s programom Horizont 2020 a Horizont Európa: osobné údaje sa neposkytujú iným subjektom.

9.	Doba uchovávania osobných údajov / kritéria na jej určenie

a)	k účelu spracúvania: poskytovanie poradenstva a konzultačnej činnosti pri projektových zámeroch v rámci programu Horizont 2020 a programu Horizont Európa: 10 rokov, 

b)	k účelu spracúvania: zasielanie newslettrov a e-mailových správ o novinkách, produktoch, službách, podujatiach, súťažiach a iných akciách súvisiacich s programom Horizont 2020 a Horizont Európa: 5 rokov odo dňa udelenia súhlasu. 

10.	Práva dotknutých osôb

•	právo na prístup k osobným údajom, ktoré sa ich týkajú (vrátane práva na potvrdenie, či sú osobné údaje spracúvané a práva získať kópiu bez nepriaznivých dôsledkov na práva a slobody iných),
•	právo na opravu nesprávnych osobných údajov a doplnenie neúplných osobných údajov,
•	právo na vymazanie (zabudnutie) (ak je daný niektorý zo stanovených dôvodov a nebránia tomu žiadne právnou úpravou definované prekážky),
•	právo na obmedzenie spracúvania údajov (osobné údaje sa uchovávajú, ale inak nespracúvajú v stanovených prípadoch, okrem právnou úpravou definovaných výnimiek),
•	právo na prenos údajov (poskytnutie inému prevádzkovateľovi, ak tomu nebudú brániť žiadne zákonné prekážky – toto právo sa nevzťahuje na spracúvanie osobných údajov nevyhnutných na plnenie úlohy realizovanej vo verejnom záujme),
•	právo kedykoľvek svoj súhlas odvolať prostredníctvom e-mailu zaslaného na adresu: zodpovednaosoba@minedu.sk,  
•	právo podať sťažnosť na Úrad na ochranu osobných údajov Slovenskej republiky, Hraničná 12, 820 07 Bratislava 27.
Dotknuté osoby majú aj právo kedykoľvek namietať z dôvodov týkajúcich sa ich konkrétnej situácie proti spracúvaniu osobných údajov, ktoré sa ich týka a ktoré je vykonávané na právnom základe plnenia úlohy realizovanej vo verejnom záujme uvedenom v bode 4. vyššie, prostredníctvom e-mailu zaslaného na adresu: zodpovednaosoba@minedu.sk .